[pic] | AZ EURÓPAI KÖZÖSSÉGEK BIZOTTSÁGA |

Brüsszel, 6.11.2008

COM(2008) 700 végleges

Javaslat:

A TANÁCS HATÁROZATA

a dunai hajózás szabályozásáról szóló, 1948. augusztus 18-án kötött egyezményt (Belgrádi Egyezmény) módosító jegyzőkönyv aláírásáról

(előterjesztő: a Bizottság)

INDOKOLÁS

1. A mellékelt, a Belgrádi Egyezményt módosító jegyzőkönyv aláírásáról szóló tanácsi határozatra vonatkozó javaslat a dunai hajózás szabályozásáról szóló, 1948. augusztus 18-án kötött egyezményt (Belgrádi Egyezmény) módosító jegyzőkönyv Európai Közösség nevében történő aláírásának jogi eszköze.

2. 2007. június 6-án a Tanács úgy határozott, hogy felhatalmazza a Bizottságot arra, hogy tárgyalásokat folytasson az Európai Közösség Duna Bizottságba való belépéséről. Kívánatos, hogy a belépés a Belgrádi Egyezményt módosító jegyzőkönyv elfogadásával menjen végbe. A módosításra az Egyezmény évek óta tartó felülvizsgálatával összefüggésben kerül sor.

A Belgrádi Egyezmény felülvizsgálatát előkészítő bizottságban folytatott tárgyalások idején a Bizottság folyamatosan konzultált az EK-Szerződés 300. cikkének (1) bekezdése értelmében felállított különbizottsággal és különösen azon EU-tagállamokkal, amelyek a Belgrádi Egyezmény részes felei.

Az előkészítő bizottság 2008. június 6-án megállapodott a módosító jegyzőkönyv végleges szövegéről, beleértve a felülvizsgált Belgrádi Egyezmény tervezetét. A némi technikai kiigazítást követően 2008 szeptemberére vagy októberére elkészülő végleges szöveget előkészítik a 2008. november 20-21-én Belgrádban megrendezésre kerülő diplomáciai konferencián történő aláírásra. Ez a javaslat nem befolyásolja a módosító jegyzőkönyv végleges szövegét, beleértve a felülvizsgált Belgrádi Egyezményt.

3. A felülvizsgált Belgrádi Egyezmény fő célja a Duna Bizottság korszerűsítése annak szabályozási és működési kapacitásának megerősítésével, végső célja pedig a dunai belvízi szállítás előmozdítása, melynek lehetőségei nincsenek kellő mértékben kihasználva. Ezenkívül az Európai Közösség Duna bizottságbeli tagsága meg fogja könnyíteni a dunai belvízi szállítással kapcsolatos harmonizált szabályok elfogadását.

4. A Bizottság felkéri a Tanácsot, hogy a szóban forgó módosító jegyzőkönyv aláírási eljárását a mellékelt javaslat alapján kezdje meg.

5. A módosító jegyzőkönyv aláírási eljárását az EK-Szerződés (2) bekezdése első francia bekezdésének első mondata szabályozza, amely külön tanácsi határozatot ír elő a módosító jegyzőkönyv Közösség nevében történő aláírására vonatkozóan.

6. Miután a módosító jegyzőkönyvet aláírták, az EK-Szerződés 300. cikke (3) bekezdésének második albekezdésével összhangban (a felsorolás negyedik eleme) a Bizottság egy további, külön lépésben javaslatot terjeszt a Tanács elé annak érdekében, hogy az – az Európai Parlament hozzájárulását követően – fogadja el a módosított jegyzőkönyvet. A felülvizsgált Belgrádi Egyezmény hatálybalépésének feltétele, hogy valamennyi szerződő fél ratifikálja azt.

7. A fentiekkel összhangban a Bizottság felkéri a Tanácsot, hogy jelölje ki Antonio Tajanit, az Európai Közösség alelnökét a módosító jegyzőkönyvnek az Európai Közösség nevében történő aláírására.

Javaslat:

A TANÁCS HATÁROZATA

a dunai hajózás szabályozásáról szóló, 1948. augusztus 18-án kötött egyezményt (Belgrádi Egyezmény) módosító jegyzőkönyv aláírásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 71. cikkére, összefüggésben a 300. cikk (2) bekezdésének első mondatával,

Tekintettel a Bizottság javaslatára[1],

mivel

(1) A Belgrádi Egyezmény szerződő feleivel folytatott, az Egyezmény felülvizsgálatáról, többek között az Európai Közösségnek a Duna Bizottságba való belépéséről szóló tárgyalások […]-án/-én lezárultak.

A módosító jegyzőkönyvet ennélfogva az Európai Közösség nevében alá kell írni, figyelemmel annak későbbi időpontban való esetleges elfogadására,

A KÖVETKEZŐKÉPPEN HATÁROZOTT:

Egyetlen cikk

A későbbi időpontban való esetleges elfogadás lehetőségére figyelemmel, a Tanács elnöke felhatalmazást kap arra, hogy kijelölje a dunai hajózás szabályozásáról szóló, 1948. augusztus 18-án kötött egyezményt (Belgrádi Egyezmény) módosító jegyzőkönyvnek az Európai Közösség nevében történő aláírására jogosult személyeket.

Kelt Brüsszelben, […]-án/-én.

a Tanács részéről

az elnök

[1] HL C […], […], […] o.